Касьцёл Сьвятога Марка (Заграб)

Касьцёл Сьвятога Марка (па-харвацку: Crkva svetog Marka) — касьцёл ў Заграбу, адна з найстарэйшых пабудоваў гораду, яркая сымбалічная славутасьць сталіцы Харватыі. Касьцёл знаходзіцца ў Верхнім горадзе, на пляцы Сьвятога Марка, побач з будынкам парлямэнту Харватыі. Прыход Сьвятога Марка ўпершыню згадваецца ў гістарычных дакумэнтах у 1261 годзе. Прынята лічыць, што касьцёл збудаваны ў XIII стагодзьдзі; пра гэта, у прыватнасьці, сьведчыць раманскае акно на паўднёвым фасадзе. З-за сярэднявечных пажараў і землятрусаў будынак неаднаразова перабудоўваўся, першапачатковы выгляд яго вызначыць цяпер цяжка. У сувязі са шматлікімі перабудовамі, касьцёл, які мае форму трохнэфнай базылікі, спалучае раманскія, гатычныя і барочныя дэталі. Апошнюю сур’ёзную рэканструкцыю касьцёлу праводзіў ў 1876-1882 гадах венскі рэстаўратар гатычных цэркваў Фрыдрых фон Шміт. Менавіта тады храм атрымаў новы дах, які даў яму непаўторнае і запамінальнае аблічча. На высокім схіле даху каляровай дахоўкай выкладзены два велізарныя гербы — герб Заграбу (белы замак на чырвоным фоне) і герб Трыадзінага каралеўства Харватыі, Далмацыі і Славоніі. Касьцёл Сьвятога Марка знакаміты таксама гатычным паўднёвым парталам XIV стагодзьдзя. Пятнаццаць драўляных скульптураў працы праскага майстра Івана Парлера разьмешчаны ў асобных нішах. У верхняй частцы парталу — Багародзіца і Ёсіф зь немаўлём Ісусам, ніжэй — 12 апосталаў. Частка статуяў аўтэнтычныя, іншыя больш позьнія, устаноўленыя наўзамен згубленым. На паўночна-заходнім муры касьцёлу можна ўбачыць ільва, які трымае старажытны герб Заграбу, і дату — 1499 год. У інтэр’еры храму цікавыя фрэскі з выявамі членаў харвацкай каралеўскай сям’і. Глядзіце таксама Пляц Сьвятога Марка (Заграб)